AJALUGU Â» Juhivad Leedu ja Eesti 16. 09. 1966
Tähtveres algas Balti vabariikide ja Leningradi matš ratsutamises. Ühtlasi toimuvad Eesti noorte esivõistlused. Sõidud väga rasketes ilmastikutingimustes nõudsid hobustelt ja ratsanikelt suurt mehisust.
Avatakistussõidus (130 cm) võitis Läti NSV sportlane Mihhail Kolossov hobusel Tango, läbides ainsana distantsi vigadeta. Teiseks jäi Leedu NSV võistleja Robertas Bazys (Kaskadas) – 3 kp. ja kolmandaks eestlane Albert Rästa (Grom) – 4 kp.
Võistkondlikult asusid võrdselt 16 punktiga juhtima Leedu ja Eesti. Lätil on 13 p. ja Leningradil 10 p.
Nagu Eesti võistkonna esindaja Jüri Villemson märkis, on kõik koondised võrdvõimelised ja üldvõitja selgub kindlasti alles konkurentsitiheda rebimise järel. (Muide, meie esiratsutaja J. Villemson saabus alles vahetult Moskvast olümpiakoondiste matšilt ja ise kaasa ei võistle.)
Eesti noorte osas võitis avatakistuse tallinlane Georg Aleksejev hobusel Parkett “Jõu” võistleja viljandlase Leo Heina (Eta) ees. Mõlema tagajärg 0 kp. Kolmandaks jäi tartlane Endel Pastel hobusel Bella (3 kp.).
Sporthobuse kahevõistluses võitis tallinlane Vladimir Semjonov hobusel Forell (19,76 mp). Teine oli samuti tallinlane Märt Aarne hobusel Girlanda (93,66 mp.) ja kolmas tartlane Endel Pastel Bellal (99,20 mp.). Võistkondlikult juhib Tallinn Tartu ja “Jõu” noortekoondise ees.
Võistlused jätkuvad.
Täna kell 8 algab sporthobuse- ja noorhobuse-maneežisõit. Kell 13 algavad maastikusõidud Ihastes, kell 17 asuvad starti noored takistussõitjad Tähtveres.